Salang Korean BBQ เป็นร้านอาหารเกาหลีที่ตั้งอยู่ไม่ไกลจากสถานีรถไฟฟ้าพญาไทค่ะ ร้านตั้งอยู่ในเขตของปทุมวันรีสอร์ท การเดินทางมาได้ง่ายๆ ด้วย BTS ลงสถานีพญาไทจากนั้นเดินออกทางออก 2 ผ่านไปรษณีย์และกรมปศุสัตว์มานิดเดียวก็จะพบกับปทุมวันรีสอร์ท เลี้ยวซ้ายเดินเข้ามาเลยค่ะ ร้านเป็นห้องแถวที่อยู่ก่อนถึงคอนโด ...หรือถ้าจะมาทางรถเมล์ก็สามารถใช้สาย 29, 34, 36, 38, 54, 139, 140, 187, 529, 542 มาลงบริเวณป้ายรถเมล์ใกล้ปทุมวันรีสอร์ทหรือลงฝั่งตรงข้ามหน้าครัวกรุงเทพก็ได้

ทั้งนี้ทางร้านมีอาหารทั้งอะลาคาร์ทและแบบบุฟเฟ่ต์ ซึ่งวันนี้เรายกโขยงมากินบุฟเฟ่ต์กันค่ะ บุฟเฟ่ต์ที่นี่ราคา 330 บาท ใช้เวลากินได้ภายใน 2 ชั่วโมง โดยมีอาหารปิ้งย่างให้เลือกทั้งเนื้อลาย และบรรดาหมูทั้งหลายคือเนื้อสัน เนื้อติดมัน สันคอ เบค่อน สันใน เนื้อไก่และเห็ดออรินจิค่ะ ส่วนอาหารอื่นนอกจากปิ้งย่างแล้วก็สามารถสั่งราเมน สลัด กิมจิ ข้าวยำเกาหลี ต๊อกป๊กกี่ หมู/ไก่/เนื้อผัดซอส และราเมนหม้อไฟ ทั้งนี้เงื่อนไขคือเมื่อสั่งมาแล้วต้องกินให้หมดค่ะ ...เนื้อของที่นี่จะเอามาให้ค่อนข้างเยอะในแต่ละครั้ง ถ้าเรากินไม่หมดแต่ยังไม่ได้เอาลงเตาก็สามารถคืนได้นะคะ ถ้าเอาลงเตาแล้วกินไม่หมดจะปรับชิ้นละ 10 บาท และที่นี่จะมีพนักงานมาปิ้งเนื้อให้เราที่โต๊ะเลยค่ะ (แต่ถ้าอยากจะปิ้งเองก็ได้น๊า)

น้ำจิ้มที่วางไว้ให้บนโต๊ะรสชาติเป็นแบบเกาหลีแต่ก็มีพริกสดกับกระเทียมตั้งไว้ให้ปรุงด้วย ส่วนมะนาวต้องขอจากพนักงานค่ะ แอบสังเกตเห็นในแต่ละโต๊ะจะมีปลั๊กไฟระบุให้ลูกค้าชาร์จมือถือได้ระหว่างใช้บริการด้วย นับว่าใจดีมากเลยทีเดียว 

คราวนี้ไปกัน 9 คน แต่ที่ร้านมีโต๊ะแยกซึ่งนั่งได้สูงสุด 6 คนค่ะ ดังนั้นก็เลยแยกเป็นสองโต๊ะ และสั่งเนื้อทุกอย่างที่มีในร้านมา พนักงานจะทำการปิ้งๆ ย่างๆ พอสุกแล้วก็จะนำกรรไกรมาตัดเป็นชิ้นพอดีคำเสิร์ฟไว้ให้บนจาน สำหรับเราแล้วพนักงานค่อนข้างใส่ใจดีมากค่ะ ระหว่างปิ้ง หากเราต้องการอะไรเพิ่มก็จะรีบไปเอามาให้แล้วกลับมาปิ้งต่อโดยไว เราแอบชอบเนื้อสันคอหมูกับเบค่อนเพราะเนื้อชุ่มกำลังดี มันไม่ได้เยอะมากเกินไปด้วย แถมหมักมารสชาติดีมากจนไม่ได้ใช้น้ำจิ้มเลย ส่วนหมูเนื้อสันก็นุ่มดีค่ะ เนื้อไก่ก็อร่อย (จริงๆ เราเป็นคนไม่ชอบไก่นะคะ แต่ร้านนี้ปิ้งแล้วเนื้อมันดึ๋งๆ ดี) ส่วนเนื้อวัวแอบหมักมาเค็มมากเกินไป คือดีตรงที่เนื้อไม่เหนียวเลย แต่บางคำแอบเจอเอ็นเต็มๆ เคี้ยวไม่ออกกันทีเดียวเชียว 

Salang ramen เป็นราเมนใส่ผงกะหรี่ซึ่งสามารถเลือกชนิดของเนื้อได้ค่ะว่าจะให้ใส่หมู ไก่หรือเนื้อมา เราว่าเมนูนี้รสชาติเฉยๆ ค่ะ ส่วนข้าวยำรสชาติไม่จัดจ้านเท่าไหร่ ข้าวแอบพองๆ แฉะๆ เล็กน้อยทำให้รู้สึกไม่ค่อยถูกปาก เมนูหมูผัดซอสอร่อยดีค่ะรสชาติเข้มข้นและหมูนุ่ม ส่วนต๊อกป๊กกี่ผัดมาเผ็ดนิดๆ รสเข้มข้นแต่เราว่ากินแล้วทำให้อิ่มเร็วก็เลยกินไปแค่คำเดียวเอง 

ของหวานปิดท้ายคือน้ำแข็งไสราดน้ำแดงและนมข้นหวาน เสิร์ฟคู่กับถั่วแดงกวน ไม่รู้อร่อยมั้ย ก็แค่กินไปสี่ถ้วยเองค่ะ ฮ่าๆๆ แต่ถ้วยสุดท้ายไม่ใส่ถั่วแดงนะคะ เราว่าถั่วแดงหวานเกินไปนิดนึง

โดยรวมแล้วถือว่าร้านนี้ค่อนข้างถูกใจเรามากค่ะ ใช้บัตรนิสิต/นักศึกษาลดได้อีก 10% ด้วย พนักงานบริการดีมาก เนื้อแต่ละอย่างหมักได้ค่อนข้างดีและนุ่ม แต่เมนูอื่นๆ นอกเหนือจากปิ้งย่างรสชาติธรรมดาไปหน่อยค่ะ 

ปล.วันจันทร์-ศุกร์ร้านเปิดสองช่วงคือ 11.30 – 14.00 น. และ 17.00 – 22.00 น. ส่วนวันเสาร์และอาทิตย์ร้านเปิดตลอดตั้งแต่ 11.30 – 22.00 น. แนะนำให้โทรศัพท์ไปจองก่อนที่เบอร์ 080-4400412 นะคะ
